NÁRODNÁ RADA SLOVENSKEJ REPUBLIKY

**VI. volebné obdobie**

CRD- 1146/2015

**1583a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 1583) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo a životné prostredie ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1818 z 19. júna 2015 pridelila vládny návrh zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 1583)na prerokovanie týmto výborom:

**Ústavnoprávnemu výboru Národnej rady Slovenskej republiky a**

**Výboru Národnej rady Slovenskej republiky pre pôdohospodárstvo a životné prostredie**

Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 653 z 8. septembra 2015 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre pôdohospodárstvo a životné prostredie uznesením č. 364 z 8. septembra 2015 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. V čl. I 3. bode § 3 ods. 3 písm. b) v bode 1.4. sa slovo „vypúšťane“ nahrádza slovom „vypúšťanie“.

Ide o gramatickú pripomienku, ktorou sa odstraňuje zjavný preklep.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I sa za 9. bod vkladá nový 10. bod, ktorý znie:

„10. V § 7 ods. 1 písm. o) sa vypúšťajú slová „a 5“.“.

Nasledujúce body sa primerane prečíslujú.

Legislatívno-technická úprava v súvislosti so 6. bodom návrhu zákona (vypustenie odseku 5 v § 4).

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I bode 10, § 7 ods. 2 písm. a) sa za slová „alebo záznam“ pripájajú slová „o preukázaní existencie skutočností uvedených v § 8 ods. 6 (ďalej len „záznam“).“.

Legislatívno-technická pripomienka – zavádza sa legislatívna skratka na mieste, kde sa v zákone vyskytuje prvý raz.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I 12. bode § 8 odsek 3 znie:

„(3) Východisková správa musí obsahovať informácie

1. o súčasnom využívaní lokality,
2. o stave kontaminácie pôdy a podzemných vôd nebezpečnými látkami,
3. potrebné na určenie stavu kontaminácie pôdy a podzemných vôd v rozsahu, ktorý prevádzkovateľovi umožní vykonať kvantifikované porovnanie so stavom po ukončení činnosti v prevádzke podľa § 28 ods. 1 a
4. o predchádzajúcom využívaní lokality a vykonaných meraniach, ak sú dostupné.“.

Ide o legislatívno-technickú pripomienku, ktorou sa dopĺňa obsah východiskovej správy aj o informácie o súčasnom využívaní lokality v súlade s čl. 22 ods. 2 smernice 2010/75/EÚ a súčasne sa sprehľadňuje obsah východiskovej správy rozčlenením odseku 3 do jednotlivých písmen.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I bode 12, § 8 ods. 7 sa vypúšťajú slová „o preukázaní existencie skutočností uvedených v odseku 6 (ďalej len „záznam“)“.

Legislatívno-technická pripomienka – pôvodne zavedená legislatívna skratka sa premiestňuje do § 7 ods. 2 písm. a) a tak sa vypúšťajú slová, kde bola pôvodne zavedená.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I 16. bode § 11 ods. 2 písm. b) a v bode 21 § 19 ods. 2 sa slová „tejto normy“ nahrádzajú slovami „normy kvality životného prostredia“.

Ide o legislatívno-technickú pripomienku, ktorou sa precizuje právny text v súlade s čl. 3 bodom 6 smernice 2010/75/EÚ a § 2 písm. i) platného znenia zákona č. 39/2013 Z. z. v znení neskorších predpisov, do ktorého je uvedená smernica prevzatá.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I 16. bode § 11 ods. 2 písm. c) sa slová „v prevádzke, ktorej“ nahrádzajú slovami „v prevádzke, pre ktorú“.

Ide o gramatickú pripomienku, ktorou sa upresňuje právny text; prevádzka nie je subjekt, ktorému sa vydáva povolenie, ale objekt, pre ktorý sa vydáva povolenie.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I 16. bode § 11 ods. 4 písm. f) sa pred slovo „upovedomí“ vkladá slovo „písomne“, slová „bude mať“ sa nahrádzajú slovom „má“ a slovo „bude“ sa nahrádza slovom „je“.

Ide o legislatívno-technickú pripomienku, ktorou sa precizuje právny text a v druhom prípade ide o legislatívno-technickú pripomienku, ktorou sa spresňuje právny text v súlade s čl. 26 ods. 1 smernice 2010/75/EÚ.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I 24. bode § 26 ods. 1 písm. c) sa slovo „oznámiť“ nahrádza slovom „ohlásiť“.

Legislatívno-technická úprava v súvislosti so zjednotením terminológie.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I sa v 38. bode dopĺňa táto veta: „Poznámky pod čiarou k odkazom 64 až 67 sa vypúšťajú.“.

Legislatívno-technická úprava v súvislosti s vypustením odseku 4 v § 35.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I 42. bode § 37 ods. 1 písm. e) sa slová „orgánom štátneho dozoru“ nahrádzajú slovami „inšpekciou“ a v ods. 1 písm. n) sa slová „orgánu štátneho dozoru“ nahrádzajú slovami „inšpekcie“.

Legislatívno-technická úprava. Zjednotenie terminológie.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I 42. bode § 37 ods. 1 písm. h) sa na konci pripájajú tieto slová: „podľa § 33 ods. 4 písm. a)“.

Legislatívno-technická úprava. Špecifikovanie ustanovenia doplnením vnútorného odkazu.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. Za článok II sa vkladajú nové články III až V, ktoré znejú:

„**Čl. III**

Zákon č. 223/2001 Z. z. o odpadoch a o zmene a doplnení niektorých zákonov v znení zákona č. 553/2001 Z. z., zákona č. 96/2002 Z. z., zákona č. 261/2002 Z. z., zákona č. 393/2002 Z. z., zákona č. 529/2002 Z. z., zákona č. 188/2003 Z. z., zákona č. 245/2003 Z. z., zákona č. 525/2003 Z. z., zákona č. 24/2004 Z. z., zákona č. 443/2004 Z. z., zákona č. 587/2004 Z. z., zákona č. 733/2004 Z. z., zákona č. 479/2005 Z. z., zákona č. 532/2005 Z. z., zákona č. 571/2005 Z. z., zákona č. 127/2006 Z. z., zákona č. 514/2008 Z. z., zákona č. 515/2008 Z. z., zákona č. 519/2008 Z. z., zákona č. 160/2009 Z. z., zákona č. 386/2009 Z. z., zákona č. 119/2010 Z. z., zákona č. 145/2010 Z. z., zákona č. 258/2011 Z. z., zákona č. 343/2012 Z. z., zákona č. 180/2013 Z. z., zákona č. 290/2013 Z. z., zákona č. 346/2013 Z. z., zákona č. 388/2013 Z. z., zákona č. 484/2013 Z. z., zákona č. 399/2014 Z. z. a zákona č. 79/2015 Z. z. sa dopĺňa takto:

1. V § 21 sa odsek 2 dopĺňa písmenom g), ktoré znie:

„g) na výzvu inšpekcie predložiť plán úprav skládky odpadov v ňou stanovenej lehote.“.

2. § 69 sa dopĺňa písmenom e), ktoré znie:

„e) ako príslušná podľa osobitného predpisu78b) vyzýva prevádzkovateľa skládky odpadov na predloženie plánu úprav skládky odpadov a dodatočne schvaľuje plán úprav skládky odpadov.“.

Poznámka pod čiarou k odkazu 78b znie:

„78b) Zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov.“.

3. V § 74 sa odsek 2 dopĺňa písmenom m), ktoré znie:

„m) dodatočné schvaľovanie plánu úprav skládky odpadov.“.

4. V § 78 sa odsek 3 dopĺňa písmenom s), ktoré znie:

„s) na výzvu inšpekcie nepredloží plán úprav skládky v ňou stanovenej lehote.

**Čl. IV**

Zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov a ktorým sa mení zákon č. 7/2010 Z. z. o ochrane pred povodňami v znení zákona č. 587/2004 Z. z., zákona č. 230/2005 Z. z., zákona č. 479/2005 Z. z., zákona č. 532/2005 Z. z., zákona č. 359/2007 Z. z., zákona č. 514/2008 Z. z., zákona č. 515/2008 Z. z., zákona č. 384/2009 Z. z., zákona č. 134/2010 Z. z., zákona č. 556/2010 Z. z., zákona č. 258/2011 Z. z., zákona č. 408/2011 Z. z., zákona č. 306/2012 Z. z., zákona č. 180/2013 Z. z., zákona č. 35/2014 Z. z. a zákona č. 409/2014 Z. z. sa mení a dopĺňa takto:

1. V § 51 sa za odsek 1 vkladá nový odsek 2, ktorý znie:

„(2) Rozhodnutím podľa odseku 1 možno správu drobného vodného toku alebo jeho uceleného úseku previesť na správcu lesného majetku vo vlastníctve štátu,60a) ak pozemkami, ktoré spravuje, preteká viac ako jedna polovica celkovej dĺžky drobného vodného toku alebo jeho uceleného úseku.“.

Doterajší odsek 2 sa označuje ako odsek 3.

Poznámka pod čiarou k odkazu 60a znie:

„60a) § 2 písm. q) zákona č. 326/2005 Z. z.“.

1. § 53a vrátane nadpisu znie:

„§ 53a

Povinnosti vlastníka pozemku, na ktorom je hydromelioračná stavba umiestnená,

a povinnosti a oprávnenia vlastníka hydromelioračnej stavby

(1) Vlastník pozemku, jeho správca alebo užívateľ, na ktorom je hydromelioračná stavba umiestnená, je povinný

a) strpieť hydromelioračnú stavbu alebo jej časť na svojom pozemku,

b) strpieť, aby vlastník, správca alebo užívateľ hydromelioračnej stavby alebo jej časti v nevyhnutnej miere vstupoval na pozemky, na ktorých je hydromelioračná stavba alebo jej časť umiestnená, v súvislosti s jej prevádzkou, údržbou, opravou alebo stavebnou úpravou,

c) pri užívaní pozemku počínať si tak, aby svojou činnosťou nepoškodzoval hydromelioračnú stavbu alebo jej časť a neporušoval a ani inak negatívne neovplyvňoval funkčnosť, bezpečnosť, spoľahlivosť a prevádzku hydromelioračnej stavby alebo jej časti, inak zodpovedá za škodu, ktorú svojou činnosťou spôsobil,

d) ohlásiť vlastníkovi, správcovi alebo užívateľovi hydromelioračnej stavby alebo jej časti vzniknuté závady alebo nutnosť vykonať opravy na hydromelioračnej stavbe alebo jej časti.

(2) Vlastník, správca alebo užívateľ hydromelioračnej stavby alebo osoby, s ktorými má vlastník, správca alebo užívateľ hydromelioračnej stavby upravený právny vzťah, sú v súvislosti s prevádzkou, údržbou, opravou alebo stavebnou úpravou hydromelioračnej stavby alebo jej časti oprávnení vstupovať na pozemky, na ktorých je hydromelioračná stavba alebo jej časť umiestnená a v nevyhnutnej miere vstupovať na pozemky do vzdialenosti 5 m na obidve strany od líniovej časti hydromelioračnej stavby**.** Vlastník, správca alebo užívateľ hydromelioračnej stavby činnosti vykonávané osobami, s ktorými má upravený právny vzťah, riadi, kontroluje a za vykonané činnosti zodpovedá.

(3) Pri povoľovaní uskutočnenia, stavebnej úpravy alebo zmeny časti hydromelioračnej stavby mimo zastavaného územia obce, orgán štátnej vodnej správy rozhodne o podmienkach, za akých ich možno vykonať na cudzom pozemku. Oprávnenia vlastníka, správcu alebo užívateľa hydromelioračnej stavby na uskutočnenie, stavebnú úpravu alebo zmenu časti hydromelioračnej stavby vznikajú nadobudnutím právoplatnosti rozhodnutia orgánu štátnej vodnej správy.

(4) Vlastník, správca alebo užívateľ hydromelioračnej stavby alebo kanála, ktorý je súčasťou hydromelioračnej stavby, nezodpovedá za škody spôsobené mimoriadnou udalosťou.60)

(5) Na kanál, ktorý je súčasťou hydromelioračnej stavby, sa v primeranej miere vzťahujú ustanovenia § 43 ods. 2 a 4 až 7, § 47 a § 49 ods. 1 písm. b) a c).“.

Čl. V

Zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení zákona č. 399/2014 Z. z. sa mení takto:

1. V § 18 ods. 6 sa na konci písm. a) a b) vypúšťajú slová „administrovanej ministerstvom“.
2. V § 26 ods. 4 sa vypúšťajú slová „a zašle Komisii na notifikáciu“.

Doterajší Čl. III sa označuje ako Čl. VI.“.

Odôvodnenie k čl. III:

Komisia v rámci EU Pilot č.1767/11/ENVI, okrem iného vyžaduje od Slovenskej republiky dodatočné schválenie plánu úprav skládok odpadov. Je na príslušnom členskom štáte akým spôsobom splní požiadavku Komisie. Pôvodne zakotvená povinnosť predložiť plán úprav skládky bola časovo ohraničená a v súčasnej dobe tento termín uplynul. Následne bol ohraničený časovo aj proces schvaľovania plánu úprav skládky odpadov. Na splnenie požiadavky je potrebné vykonať príslušnú zmenu legislatívy tak aby bola určená povinnosť na dodatočné predloženie plánu úprav skládky a súčasne aby bola aj udelená príslušnému orgánu štátnej správy kompetencia na dodatočné schvaľovanie plánu úprav skládky. Len zmenou legislatívy sa zabezpečí i súlad s Ústavou Slovenskej republiky, kde je v čl. 2 ods. 2 uvedené: „Štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon.“

Odôvodnenie k čl. IV:

K bodu 1

Spresňuje sa formulácia platného odseku 1 v znení "ktorej drobný vodný tok prevažne slúži" v nadväznosti na správcu lesného majetku vo vlastníctve štátu. V súčasnosti už viac ako 50 % výmery lesov bolo odovzdaných pôvodným vlastníkom, čím sa povinnosti správcu drobných vodných tokov vo vzťahu k povinnostiam, ktoré im vyplývajú zo znenia § 48 vodného zákona, stávajú neaktuálnymi.

K bodu 2

Pozmeňovacím návrhom sa spresňuje platné znenie § 53a, ktorého súčasná podoba by mohla skomplikovať práce týkajúce sa hydromelioračných stavieb. Navrhuje sa preto ustanoviť právo vlastníka, správcu alebo užívateľa hydromelioračnej stavby alebo ním poverenej právnickej osoby alebo fyzickej osoby v nevyhnutnej miere vstupovať v súvislosti s prevádzkou, údržbou, opravou, prekládkou, zmenou alebo rekonštrukciou hydromelioračnej stavby alebo jej časti na pozemky, na ktorých sa hydromelioračná stavba alebo jej časť nachádza. Súčasne sa ustanovuje, že na pozemok do vzdialenosti 5 m na obidve strany od líniovej časti hydromelioračnej stavby možno vstúpiť z technologických dôvodov.

Zároveň sa navrhuje, aby orgán štátnej vodnej správy súčasne s povoľovaním realizácie novej časti hydromelioračnej stavby alebo pri jej rekonštrukcii alebo zmene na cudzom pozemku rozhodol aj o podmienkach, za akých ich možno vykonať.

Ďalej sa na hydromelioračné kanály budú analogicky vzťahovať niektoré oprávnenia pri správe vodných tokov, a to najmä ustanovenia o zodpovednosti za škody spôsobené mimoriadnou udalosťou a škody vzniknuté užívaním kanálov.

Odôvodnenie k čl. V:

K bodu 1:

Podľa § 18 ods. 6 je výnos získaný z dražieb kvót príjmom Environmentálneho fondu a tento bude vykonávateľom schémy štátnej pomoci na ochranu životného prostredia v oblasti znižovania emisií skleníkových plynov a znečisťujúcich látok v odvetviach priemyselnej výroby.

Zo znenia § 18 ods. 6 sa vypúšťajú slová „administrovanej ministerstvom“, ktoré ostali v znení písmen a) a b) od novely zákona (zákon č. 399/2014 Z. z.), pretože pred schválením tejto novely boli výnosy získané z dražieb kvót príjmom rozpočtovej kapitoly Ministerstva životného prostredia Slovenskej republiky. Novelou sa príjemcom príjmov stal Environmentálny fond, no v písmenách a) a b) ostali slová o administrácii týchto príjmov ministerstvom.

Navrhuje sa uviesť znenie ustanovenia do vzájomného súladu.

K bodu 2:

Z § 26 sa vypúšťa povinnosť notifikovať schémy štátnej pomoci Európskej komisii, pretože takéto schémy, spĺňajúce všeobecné aj osobitné podmienky stanovené nariadením Komisie (ES) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (nariadenie o skupinových výnimkách) sú oslobodené od notifikačnej povinnosti, ustanovenej v čl. 108 ods. 3 Zmluvy o Európskej únii. Schéma pomoci sa Komisii len oznamuje.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V názve zákona sa slová „a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov“ nahrádzajú slovami „a ktorým sa menia a dopĺňajú niektoré zákony“.

Zmena názvu zákona súvisí s návrhom na doplnenie ďalších novelizačných článkov.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. K Čl. III – Čl. III znie:

„Čl. III

„Tento zákon nadobúda účinnosť 1. decembra 2015 okrem čl. I a II, ktoré nadobúdajú účinnosť 1. januára 2016, čl. III stráca účinnosť 31. decembra 2015.“.

V súvislosti s touto zmenou sa vykoná aj zmena v čl. I, 44. bode, § 40c nadpise sa slová „1. novembra 2015“ nahrádzajú slovami „1. januára 2016“ a v čl. I, 44. bode § 40 c ods. 1 a 2 sa slová „31. októbra“ nahrádzajú slovami „31. decembra“.

Vzhľadom na potrebu stanovenia dostatočnej legisvakančnej lehoty sa upravuje ustanovenie o účinnosti návrhu zákona. Návrh novely zákona o integrovanom povoľovaní spolu s novelizáciou zákona o správnych poplatkoch nadobudne účinnosť jednotne – 1. januára 2016. Ostatné novelizačné články, v ktorých sa riešia aktuálne problémy v aplikačnej praxi by mali nadobudnúť čo najskoršiu možnú účinnosť – navrhuje sa od 1. decembra 2015.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

O bodoch spoločnej správy č. 1 až 15 hlasovať spoločne s návrhom gestorského výboru uvedené body **schváliť.**

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 1583) **schváliť s pripomienkami.**

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (tlač 1583) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 375 zo 16. septembra 2015.

V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Martin **F e c k o**, v. r.

predseda výboru